Document ID: 32011R0183
Publication Date: 2011-02-22

Title and Content:
UREDBA KOMISIJE (EU) št. 183/2011
z dne 22. februarja 2011
o spremembi prilog IV in VI k Direktivi 2007/46/ES Evropskega Parlamenta in Sveta o vzpostavitvi okvira za odobritev motornih in priklopnih vozil ter sistemov, sestavnih delov in samostojnih tehničnih enot, namenjenih za taka vozila (Okvirna direktiva)
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive 2007/46/ES Evropskega Parlamenta in Sveta z dne 5. septembra 2007 o vzpostavitvi okvira za odobritev motornih in priklopnih vozil ter sistemov, sestavnih delov in samostojnih tehničnih enot, namenjenih za taka vozila (Okvirna direktiva) (1), ter zlasti člena 39(3) Direktive,
ob upoštevanju naslednjega:
(1)
Direktiva 2007/46/ES vzpostavlja usklajen okvir, ki vsebuje upravne določbe in splošne tehnične zahteve za vsa nova vozila, sisteme, sestavne dele in samostojne tehnične enote. Vključuje zlasti seznam vseh regulativnih aktov, ki določajo tehnične zahteve, s katerimi morajo biti vozila v skladu, da se jim podeli ES-homologacija vozila. Vključuje tudi različne vzorce certifikatov o homologaciji.
(2)
Zaradi učinkov globalizacije na avtomobilski sektor zelo narašča povpraševanje po vozilih, izdelanih zunaj Unije. Države članice so začele izvajati upravne postopke in tehnične zahteve v skladu z nacionalno zakonodajo za odobritev vozil, uvoženih iz tretjih držav. Ker se postopki in zahteve med državami članicami razlikujejo, te razmere izkrivljajo delovanje notranjega trga. Zato je treba določiti ustrezne usklajene ukrepe.
(3)
Najprej je treba določiti usklajene upravne in tehnične določbe v zvezi s posamičnimi odobritvami glede vozil, izdelanih v velikih serijah v tretjih državah ali zanje.
(4)
Člen 24 Direktive 2007/46/ES določa, da lahko države članice odstopijo od nekaterih določb navedene direktive in regulativnih aktov iz Priloge IV k navedeni direktivi za namene odobritve posamičnih vozil. Vendar se morajo za pravilno delovanje notranjega trga v Uniji uporabiti podobne tehnične in upravne zahteve. Zato je treba določiti, od katerih določb prava Unije se lahko odstopi.
(5)
Člen 24 določa, da lahko države članice določijo alternativne zahteve v zvezi z evropskim pravom, katerih cilj je zagotovitev stopnje varnosti v prometu in varstva okolja, ki je v največji možni meri smiselno enakovredna stopnji, ki je določena v prilogah IV in VI Direktive 2007/46/ES. Ob predpostavki, da so vozila, izdelana v serijah za tretje države z namenom, da bodo dana v uporabo na domačih trgih, izdelana v skladu z veljavno tehnično zakonodajo v ustreznih državah izvora ali ciljnih državah, je primerno upoštevati takšne zahteve in tekoče delo v „Svetovnem forumu za harmonizacijo pravilnikov o vozilih (WP.29)“ pod pokroviteljstvom Gospodarske komisije ZN za Evropo v Ženevi. Na voljo so ustrezne informacije in potrebno strokovno znanje, da se dokaže, da lahko te zahteve zagotovijo stopnjo varnosti v prometu in varstva okolja, ki je vsaj enakovredna stopnji varnosti v prometu in varstva okolja, zahtevani v Uniji. Zato je za namen posamične odobritve kot enakovredne primerno obravnavati številne zahteve, ki veljajo v tretjih državah.
(6)
Vzorci certifikatov, ki jih izdajo homologacijski organi, so opisani v Prilogi VI k Direktivi 2007/46/ES. Vendar zadevajo homologacije, podeljene za tip vozila, in ne odobritev, podeljenih za posamična vozila. Za lažje vzajemno priznavanje teh posamičnih odobritev, podeljenih v skladu s členom 24 te direktive, je primerno zagotoviti vzorec, ki ga je treba uporabiti za certifikat za posamično odobritev.
(7)
V državah članicah se v času sprejetja te uredbe za posamično odobritev vozil, izdelanih v velikih serijah in prvotno namenjenih za registracijo v tretjih državah, uporabljajo nacionalni postopki. Navedeni postopki za odobritev se lahko še naprej uporabljajo. V skladu s členom 24(6) Direktive 2007/46/ES je njihova veljavnost omejena na ozemlje države članice, ki je podelila homologacijo, druge države članice pa lahko takšne odobritve zavrnejo.
(8)
Za zagotovitev ustreznega delovanja homologacijskega sistema je primerno posodobiti priloge k Direktivi 2007/46/ES, da se določijo tehnične zahteve za vozila, ki morajo biti odobrena v skladu s postopkom posamične odobritve.
(9)
Prilogi IV in VI k Direktivi 2007/46/ES je zato treba ustrezno spremeniti.
(10)
Ukrepi, predvideni s to uredbo, so v skladu z mnenjem Tehničnega odbora za motorna vozila -
SPREJELA NASLEDNJO UREDBO:
Člen 1
Prilogi IV in VI k Direktivi 2007/46/ES se spremenita v skladu s Prilogo k tej uredbi.
Člen 2
Zahteve iz te uredbe ne posegajo v zahteve iz člena 24 Direktive 2007/46/ES o posamičnih odobritvah, zlasti v možnost, da države članice podelijo posamično odobritev pod pogojem, da določijo alternativne zahteve.
Člen 3
Ta uredba začne veljati 26. februarja 2012.
Ta uredba je v celoti zavezujoča in se neposredno uporablja v vseh državah članicah.
V Bruslju, 22. februarja 2011

Classification:
Level 1 Topics: 100158
100154
100144
Level 2 Topics: 100238
100239
100261
100175
Level 3 Topics: 4539
525
2015
3641
All Topics: 2897
4654
4658
5235
848